Zelenskiy G'alaba kunida ukrainaliklarga murojaat qildi

Ukraina prezidenti Vladimir Zelenskiy 9 may G'alaba kunining 77 yilligi munosabati xalqqa murojaat qildi. Bu haqda prezident matbuot xizmati xabar berdi.
Zelenskiy hozirda mamlakatda urush kechayotgani, Ukraina yerining bir qarichi ham boshqaga berilmasligini qayd etgan.
“Biz bir qarich yerimizni ham hech kimga bermaymiz. Bugun fashizm ustidan qozonilgan G'alaba kunini nishonlaymiz va tariximizning bir parchasini hech kimga bermaymiz. Gitlerga qarshi koalitsiya tarkibida natsizmni birgalikda mag'lub etgan ajdodlarimiz bilan faxrlanamiz. Bu g'alabani kimdir o'zlashtirib olishiga yo'l qo'ymaymiz”, — degan u.
Shuningdek, Zelenskiy ukrainaliklar butun Ukrainani fashistlardan ozod qilgani, mamlakatda “ishg'olchilar quvib chiqarilishi”ga ishonishini aytgan.
“Rossiya 24 fevralda hujum boshladi. Biz turli urushlarni boshdan kechirdik. Lekin ularning hammasining oxiri bir edi. Bu ikki armiyaning urushi emas. Bu ikki dunyoqarashning urushi. Dushmanimiz 9 mayni nishonlashdan bosh tortishimizni orzu qilgandi. Natsizm ustidan qozonilgan G'alaba kuni biz yangi g'alaba uchun kurashyapmiz. Bu qiyin, lekin g'alaba qozonishimizga shubha yo'q”, — degan Zelenskiy.
Avvalroq Putin Moskvadagi paradda Ukrainaga nima sababdan urush boshlaganini tushuntirgandi. Shuningdek, Zelenskiy Ukrainaning asosiy maqsadi nimadan iboratligini aytgandi.